Petisie om “rassistiese” SA-uitstalling in Londen te keer‘n Skermskoot van ‘n petisie op die webtuiste www.change.org Volgens artnet.com het nagenoeg 7 000 mense reeds die petisie onderteken in ŉ poging om te verhoed dat die uitstalling by Londen se Barbican Centre op 23 September, voortgaan. Brett Bailey se uitstalling is reeds in Edinburg, Berlyn en Wene ten toon gestel. Die uitstalling, getiteld “Exhibit B”, bevat lewende mense. Daar is onder meer ŉ man in ŉ hok en ŉ vrou wat met ŉ ketting om haar nek aan ŉ bed vasgemaak is. Dit herinner aan die 19de-eeuse sirkusse waar swart mense ten toon gestel is vir die vermaak van Europeërs en Amerikaners, het Beeld berig. Brent Meersman, ŉ kunskritikus, sê die veldtog het soos ŉ veldbrand versprei deur middel van sosiale media. “Om eerlik te wees, die reaksie was taamlik rassisties,” het Meersman aan die koerant gesê. “Die blote feit dat dit ŉ wit Suid-Afrikaner is, laat mense onmiddellik dink daar moet iets fout wees met die uitstalling. Dit hou ’n spieël op voor ’n koloniale gemeenskap en die voortslepende erfenis van daardie verdrukking.” “Asielsoekers is ingesluit by die uitstalling en mense word baie ongemaklik wanneer hulle daarmee gekonfronteer word.” Die “akteurs” in die uitstalling word gewerf in die area waar die uitstalling ten toon gestel word.